**ΠΑΡΑΓΩΓΗ ΛΟΓΟΥ**

**Τι προσφέρει το σχολείο στον άνθρωπο;**

**Πνευματικός τομέας** : αποκτά γνώσεις τόσο γενικές όσο και ειδικές, έχει τη δυνατότητα σφαιρικής μόρφωσης και γενικής παιδείας, παίρνει τις βάσεις για τη μελλοντική πνευματική καλλιέργεια / οξύνει τη σκέψη του, δέχεται ερεθίσματα και καλλιεργεί το πνεύμα του και την κρίση του, μαθαίνει να σκέφτεται και να προβληματίζεται **Κοινωνικός τομέας**: έρχεται σε επαφή με άλλα άτομα, δημιουργεί σχέσεις και φιλικούς δεσμούς, κοινωνικοποιείται, μαθαίνει να λειτουργεί μέσα σε κλίμα συνεργασίας και ομαδικότητας **Ψυχικός τομέας**: εκτονώνεται και αποκτά ψυχική ισορροπία, συζητά προβλήματα που τον απασχολούν, εξωτερικεύει τα συναισθήματά του, μοιράζεται τις σκέψεις του, δέχεται συμβουλές **Ηθικός τομέας**: μέσα από τη διδασκαλία γνωρίζει υψηλές αρχές και αξίες και μέσα από τη συνύπαρξη με άλλα άτομα μαθαίνει κανόνες συμπεριφοράς και διαμορφώνει ηθικό κώδικα

**Τι είναι απαραίτητο σ' ένα σχολείο για να λειτουργεί εύρυθμα;**

- **Καλή κτιριακή υποδομή** : κτίριο που πληρεί όλους τους κανόνες ασφαλείας και υγιεινής (αντισεισμικό, σύστημα πυρασφάλειας, δυνατότητα πρόσβασης σε άτομα με ειδικές ανάγκες, θέρμανση, καθαριότητα), επάρκεια σε αίθουσες, χώροι για ποικίλες δραστηριότητες, εργαστήρια, βιβλιοθήκη, προαύλιος χώρος κ.α **- Κατάλληλος εξοπλισμός**: βιβλία, γραφική ύλη, εκπαιδευτικό υλικό (χάρτες, εγκυκλοπαίδειες κ.α ) **- Επάρκεια σε διδακτικό προσωπικό** : ύπαρξη καθηγητών όλων των ειδικοτήτων με κατάλληλη κατάρτιση και συνεχή επιμόρφωση **- Πρόσβαση στην τεχνολογία**: ύπαρξη ηλεκτρονικών υπολογιστών και ανάλογου τεχνολογικού υλικού, σύνδεση με το διαδίκτυο

**Ποια είναι τα προβλήματα του σύγχρονου σχολείου;**

**- Μη ύπαρξης κατάλληλης υλικοτεχνικής υποδομής**: τα σχολικά κτιριακά συγκροτήματα έχουν πολλά προβλήματα και ελλείψεις (θέρμανση, ακατάλληλες αίθουσες για διδασκαλία ή για άλλες δραστηριότητες, έλλειψη εργαστηρίων, ηλεκτρονικών υπολογιστών και γενικότερα εκπαιδευτικού υλικού).

**- Έλλειψη ανθρωπιστικού προσανατολισμού**:

* το σχολείο δε βοηθά το μαθητή να ανακαλύψει τις κλίσεις και τα ενδιαφέροντά του, περιορίζεται στη μετάδοση γνώσεων με στόχο τις εξετάσεις.
* στόχος είναι η απομνημόνευση γνώσεων και όχι η αναζήτηση της αληθινής γνώσης
* το μάθημα έχει ως σκοπό την κάλυψη της διδακτικής ύλης που ορίζεται από το Υπουργείο με αποτέλεσμα να μην αφήνονται περιθώρια να καλλιεργηθεί ο διάλογος, ώστε να αναπτύξει ο νέος την κρίση του

**- Έλλειψη εκσυγχρονισμού**:

* βιβλία που πολλές φορές έχουν παρωχημένη θεματολογία και δε συμβαδίζουν με τις ανάγκες της εποχής και τις απαιτήσεις των παιδιών
* μη σύνδεση του σχολείου με την αγορά εργασίας, έλλειψη επαγγελματικού προσανατολισμού
* ελλιπής τεχνολογική υποστήριξη σε πολλά σχολεία, αδυναμία δικτυακής κάλυψης

**Ποιες αλλαγές έχει ανάγκη το σύγχρονο σχολείο;**

* Αλλαγή στον προσανατολισμό του: στόχος του να δημιουργήσει νέους όχι μόνο με επαρκείς γνώσεις αλλά και σκεπτόμενους, προβληματισμένους, ευαισθητοποιημένους
* Καθηγητές ικανούς να χρησιμοποιούν τις νέες τεχνολογίες και να αναλάβουν τον απαιτητικό ρόλο του καθοδηγητή προς τη γνώση και όχι του απλού μεταδότη της
* **Σύγχρονες εγκαταστάσεις** που θα μπορούν να υποστηρίξουν τις όποιες δραστηριότητες και ανάγκες των μαθητών
* Άμεση και συνεχή **πρόσβαση στη γνώση με τη βοήθεια της τεχνολογίας**

**Προσφορά:**

• Καλλιεργεί πνευματικά το παιδί.

• Βοηθά στην κοινωνικοποίηση του παιδιού.

• Διδάσκει ηθικές αρχές και αξίες.

• Βοηθά στην ομαδικότητα, συνεργασία και αλληλεγγύη.

• Καταργεί τις διαφορές μεταξύ των ατόμων.

• Καλλιεργεί την περιέργεια και την αναζήτηση.

• Βοηθά το παιδί να κατανοήσει τον κόσμο γύρω του.

• Ολοκληρώνει την προσωπικότητα.

**Τα προσόντα του εκπαιδευτικού:**

• Αγάπη για τους μαθητές και το έργο του.

• Ηθικός, τίμιος, έντιμος, δίκαιος.

• Καθοδηγεί τους μαθητές.

• Διατηρεί το ενδιαφέρον των παιδιών για τη γνώση.

• Δεν κάνει διακρίσεις.

• Σέβεται τα παιδιά και τις δυνατότητές τους.

• Ενημερώνεται διαρκώς.

• Ανανεώνει τη διδασκαλία του.

• Συνδυάζει τη θεωρία με την πράξη.

• Αποτελεί σωστό πρότυπο για τα παιδιά.

**Σήμερα:**

**Αρνητικά:**

• Πολλά μαθήματα > κούραση μαθητών.

• Έλλειψη σχολικών κτιρίων

• Έλλειψη έμπειρων εκπαιδευτικών.

• Απουσία οργάνωσης μαθημάτων.

• Καλλιεργεί το «κυνήγι του βαθμού» (βαθμοθηρία).

• Ξεπερασμένες μέθοδοι διδασκαλίας.

• Παρέχει μόνο γενικές γνώσεις.

• Ο μαθητής δε μαθαίνει να καλλιεργεί την κριτική του σκέψη και να προβληματίζεται.

• Ανεπαρκή υλικοτεχνική υποδομή (εργαστήρια, βιβλιοθήκες, χώροι άθλησης).

**Προτάσεις**:

**Πολιτεία:**

• Ίδρυση σχολείων σε απομακρυσμένες περιοχές.

• Σύγχρονος εξοπλισμός σχολικών κτιρίων (βιβλιοθήκες, εργαστήρια, ηλεκτρονικοί υπολογιστές).

• Μετάδοση ηθικών αξιών και αρχών.

• Ανάπτυξη της προσωπικότητας των παιδιών.

• Έμφαση στον επαγγελματικό προσανατολισμό των παιδιών.

• Ευκαιρίες εκπαίδευσης σε όλα τα παιδιά.

**Εκπαιδευτικοί:**

• Προσιτοί και συνεργάσιμοι.

• Να μετεκπαιδεύονται.

• Να μην έχουν ξεπερασμένες παιδαγωγικές αντιλήψεις.

**ΠΡΟΤΕΙΝΟΜΕΝΑ ΘΕΜΑΤΑ ΓΙΑ ΠΑΡΑΓΩΓΗ ΛΟΓΟΥ**

**ΘΕΜΑ:** «Περιγράψτε πώς θέλετε να είναι το σχολείο στο μέλλον. Μπορείτε να ξεκινήσετε την περιγραφή σας από το σχολικό χώρο (κτίριο, αίθουσες), το διδακτικό υλικό και να συνεχίσετε με τους εκπαιδευτικούς, τον τρόπο διδασκαλίας κτλ.»

**ΣΧΕΔΙΑΓΡΑΜΜΑ ΕΚΘΕΣΗΣ**

**Πρόλογος:** Ονειρεύομαι ότι το σχολείο στο μέλλον δε θα έχει καμία σχέση με το σημερινό. Θα είναι σύγχρονο και λειτουργικό και θα έχει ως κέντρο του το μαθητή.

**Κύριο μέρος**

**1η παράγραφος – Σο κτίριο και οι αίθουσες**

Το κτίριο θα είναι μεγάλο και σύγχρονο, ώστε να ανταποκρίνεται στις ανάγκες των μαθητών και θα βρίσκεται έξω από την πόλη κοντά στο φυσικό περιβάλλον.

Θα υπάρχουν 2 κλειστά γυμναστήρια, γήπεδα ποδοσφαίρου, μπάσκετ και βόλεϊ καθώς και πισίνα.

Οι μαθητές θα μετακινούνται με ανελκυστήρα και κυλιόμενες σκάλες.

Εκτός από το κυλικείο θα λειτουργεί εστιατόριο, που θα παρέχει γεύματα στους μαθητές και στο οποίο θα μπορούν να κάθονται τις κρύες μέρες του χειμώνα.

Θα υπάρχουν πλήρως εξοπλισμένα εργαστήρια για τα πειράματα της Φυσικής και της Χημείας, αίθουσα μουσικής και καλλιτεχνικών.

Για κάθε μάθημα θα υπάρχει ξεχωριστή αίθουσα.

Το σχολείο θα έχει μία μεγάλη βιβλιοθήκη που θα είναι εμπλουτισμένη με εγκυκλοπαίδειες και εξωσχολικά βιβλία, καθώς και μια μεγάλη αίθουσα εκδηλώσεων.

**2η παράγραφος – Διδακτικό υλικό**

Τα βιβλία θα είναι σύγχρονα, κατανοητά και ευχάριστα. Θα προσαρμόζονται στα νέα δεδομένα των επιστημών και της τεχνολογίας, καθώς και στις ανάγκες των μαθητών.

Ο μαθητής θα επιλέγει τα βιβλία που επιθυμεί να χρησιμοποιήσει και να διδαχθεί.

Το μάθημα θα γίνεται κατεξοχήν με τη χρήση tablet, υπολογιστών και διαδραστικών πινάκων.

Κατά τη διάρκεια του μαθήματος οι μαθητές θα χρησιμοποιούν διάφορες ηλεκτρονικές εφαρμογές και θα δημιουργούν δικά τους προγράμματα.

Θα επικοινωνούν με τους καθηγητές και τους συμμαθητές τους μέσω των σελίδων κοινωνικής δικτύωσης.

**3η παράγραφος – Ο εκπαιδευτικός και ο τρόπος διδασκαλίας**

Τα τμήματα θα είναι ολιγομελή και το κέντρο διδασκαλίας θα είναι ο μαθητής και τα ενδιαφέροντά του. Ο μαθητής θα επιλέγει τα μαθήματα με τα οποία θέλει ν’ ασχοληθεί και τον καθηγητή που επιθυμεί να έχει.

Το μάθημα δε θα γίνεται με τον παραδοσιακό τρόπο διδασκαλίας, αλλά θα έχει τη μορφή συζήτησης. Οι μαθητές θα συμμετέχουν ενεργά. Θα σκέφτονται, θα ψάχνουν και θα συγκεντρώνουν υλικό, ενώ ο καθηγητής θα τους καθοδηγεί και θα τους ενθαρρύνει.

Το μάθημα θα παρουσιάζεται από ομάδες μαθητών και δε θα υπάρχουν ασκήσεις για το σπίτι, καθώς όλα θα γίνονται μέσα στην τάξη.

Θα υπάρχει η δυνατότητα κάποια μαθήματα να γίνονται μέσω τηλεκπαίδευσης.

Τέλος, οι εκπαιδευτικές εκδρομές θα είναι περισσότερες ενώ συχνά θα προβάλλονται ταινίες και θα γίνεται συζήτηση για θέματα που αφορούν αποκλειστικά τους εφήβους.

**Επίλογος:** Αυτό είναι το σχολείο του μέλλοντος – δημιουργικό, ανοιχτό στην κοινωνία και διαδραστικό! Ελπίζω να γίνει σύντομα πραγματικότητα.

Το μέλλον είναι κοντινό, αλλά και μακρινό. Επομένως, το σχολείο σας μπορεί να γίνει ακόμα πιο διαστημικό στην περιγραφή του!

**ΘΕΜΑ:** «Για τη μαθητική εφημερίδα που θα εκδώσετε σας ζητούν να γράψετε ένα σύντομο **άρθρο** (2-3 παραγράφων) στο οποίο θα παρουσιάζετε τα προβλήματα του σχολείου σας και στη συνέχεια τις προτάσεις σας για τη βελτίωσή του στο άμεσο μέλλον»

**ΣΧΕΔΙΑΓΡΑΜΜΑ ΕΚΘΕΣΗΣ**

**Πρόλογος:** Το σχολείο είναι το δεύτερο σπίτι μας, αφού περνάμε αρκετές ώρες σ’ αυτό. Καθημερινά ερχόμαστε αντιμέτωποι με διάφορα προβλήματα, που δυσχεραίνουν τη σχολική μας ζωή. Γι’ αυτό είναι καιρός να παρέμβουμε και να διορθώσουμε τα κακώς κείμενα.

**Κύριο μέρος**

**1η παράγραφος – Τα προβλήματα του σχολείου**

Το σχολικό κτίριο είναι παλιό και θέλει συντήρηση και βάψιμο.

 Πολλοί χώροι του σχολείου είναι βρώμικοι - από τις αίθουσες και τις τουαλέτες μέχρι την αυλή - πράγμα που εκτός από αντιαισθητικό είναι και επικίνδυνο για την υγεία μας.

Οι αίθουσες δεν επαρκούν, τα θρανία είναι γραμμένα και φθαρμένα και οι καρέκλες σπασμένες.

Κρυώνουμε, καθώς τις περισσότερες μέρες δεν έχουμε θέρμανση.

Ελλείψεις στην υλικοτεχνική υποδομή. Τα εργαστήρια δεν είναι κατάλληλα εξοπλισμένα, ενώ οι υπολογιστές είναι λίγοι και δεν επαρκούν για όλους τους μαθητές.

Ο χώρος για το κλειστό γυμναστήριο είναι πολύ μικρός και δεν υπάρχει αίθουσα εκδηλώσεων.

**2η παράγραφος – Προτάσεις για βελτίωση**

Το κτίριο πρέπει να βαφεί και να καθαριστεί. Συγχρόνως, όλοι θα πρέπει να φροντίσουμε να το διατηρούμε καθαρό και να ρίχνουμε τα σκουπίδια στους κάδους.

Εφόσον οι αίθουσες δεν επαρκούν και τα τμήματα είναι πολυμελή, θα πρέπει να είμαστε ήσυχοι και προσεκτικοί, ώστε να διευκολύνουμε τους καθηγητές στη διεξαγωγή του μαθήματος.

Όσον αφορά το κλειστό γυμναστήριο και την αίθουσα εκδηλώσεων, μπορούμε να ζητήσουμε από το διευθυντή του σχολείου ν’ αξιοποιήσει το χώρο του υπογείου και να τον διαμορφώσει κατάλληλα.

Μπορούμε να οργανώσουμε μια εκδήλωση, με σκοπό να συγκεντρώσουμε χρήματα, τα οποία θα διαθέσουμε για τον εξοπλισμό του σχολείου μας και την προμήθεια πετρελαίου.

**Επίλογος:** Με καλή διάθεση, υπομονή και πάντα σε συνεργασία με το σύλλογο των εκπαιδευτικών και το σύλλογο γονέων και κηδεμόνων θα μπορέσουμε να παρέμβουμε δημιουργικά και να μετατρέψουμε τη διαμονή μας στο σχολείο σε μια ευχάριστη εμπειρία!

Το άρθρο έχει πάντα τίτλο σχετικό με το θέμα. Επειδή απευθυνόμαστε στους συμμαθητές μας, χρησιμοποιούμε το α' πληθυντικό πρόσωπο και το ύφος μας είναι οικείο.